《咏史张良》
明代·韩日缵

才略自神授，报韩意何雄。圮下著姱节，沙中靡完功。

汉业展群策，三杰勋孰隆。辟谷厌薄禄，识卓藏良弓。

臣节矢靡他，主泽保令终。出处谅有为，黄鹄翔曾风。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。